To år og tre måneders ubetinget fængsel.

Sådan lød den straf, som dommeren torsdag læste op i retssalen i Retten i Odense.

Den 37-årige Thomas Kjærby Pontoppidan blev idømt fængselsstraf, for det røveri han i august i år begik mod en ældre mand på Toftevej i Glamsbjerg.

Han var egentlig tiltalt for hjemmerøveri, der giver skærpet straf. Retten fandt ham dog skyldig i almindeligt røveri.

Derudover blev han også dømt for vold, forsøg på vold af farlig karakter og for indbrud.

Anklager fra Fyns Politi, Stephanie Reby, var tilfreds med dommen, selvom hun havde anmodet om en fængselsstraf der minimum lød på tre års fængsel.

- Jeg er meget tilfreds. Den afspejler grovheden af det, der er foregået. Det er stadig en hård dom, siger hun.